ส่วนที่1

ข้อมูลสรุป (Executive Summary)

บริษัท ไทยลักซ์ เอ็นเตอร์ไพรส์ จำกัด (มหาชน) ก่อตั้งขึ้นเมื่อวันที่ 11 มิถุนายน 2530
เป็นบริษัทจดทะเบียนในตลาดหลักทรัพย์แห่งประเทศไทย เมื่อวันที่ 24 กุมภาพันธ์ 2537
ปัจจุบันบริษัทมีทุนจดทะเบียน 383.76 ล้านบาท แบ่งเป็นหุ้นสามัญจำนวน 383.76 ล้านหุ้น
ทุนที่ออกและเรียกชำระแล้ว 250 ล้านบาท แบ่งเป็นหุ้นสามัญจำนวน 250 ล้านหุ้น
ปัจจุบันมีนายอนุโรจน์ เสนีย์ประกรณ์ไกรดำรงตำแหน่ง ประธานกรรมการ มีกลุ่มผู้ถือหุ้นรายใหญ่ ณ
วันที่ 25 มกราคม 2549 คือกลุ่มเสนีย์ประกรณ์ไกรถือหุ้นร้อยละ 18.75

ปัจจุบันบริษัทมีการลงทุนในบริษัทย่อย 2 บริษัทคือบริษัท เบทาโกร - ไทยลักซ์ โฮลดิ้ง จำกัด
โดยมีวัตถุประสงค์ในการลงทุนกิจการผลิตอาหารสัตว์ในต่างประเทศ และบริษัท เบทาโกร -
ไทยลักซ์ วีนา ฟีดมิล จำกัด เพื่อดำเนินธุรกิจผลิตอาหารสัตว์น้ำ โดยบริษัทเบทาโกร - ไทยลักซ์
โฮลดิ้ง จำกัด ถือหุ้นในบริษัท เบทาโกร - ไทยลักซ์ วีนา ฟีดมิล จำกัด จำนวนร้อยละ 100
บริษัทร่วม 1 บริษัทคือบริษัท เอส เอ็ม พี ฟู้ด โปรดักส์ จำกัด
โดยมีวัตถุประสงค์ในการดำเนินการผลิตและจำหน่ายผลิตภัณฑ์อาหารแปรรูป

ในปี 2544-2545 บริษัทได้เข้าร่วมลงทุนในบริษัท อาหารเลิศไทย จำกัด
โดยมีวัตถุประสงค์ในการผลิตและจำหน่ายอาหารแปรรูป
บริษัทมีสัดส่วนการถือหุ้นในบริษัทดังกล่าวร้อยละ 45 ในปี 2544 และร้อยละ 51.67 ในปี 2545
ปัจจุบันในเดือนกรกฎาคม ปี 2548 บริษัทได้ตัดสินใจที่จะเลิกการลงทุนในบริษัท อาหารเลิศไทย
จำกัด โดยการขายหุ้นที่บริษัทถืออยู่จำนวนทั้งหมด
ให้ผู้ถือหุ้นรายอื่นในบริษัทดังกล่าวซึ่งไม่มีความเกี่ยวข้องกับบริษัท
ทั้งนี้เนื่องจากบริษัทดังกล่าวมีผลขาดทุนจากดำเนินงานอีกทั้งการลงทุนดังกล่าวไม่เอื้อประโยชน์ต่อการดำเนินธุรกิจของบริษัท

บริษัทดำเนินธุรกิจการเกษตรภายใต้เครื่องหมายการค้า "ไทยลักซ์"
โดยเป็นผู้ผลิตและจำหน่ายอาหารเลี้ยงสัตว์น้ำทั้งภายในประเทศและต่างประเทศ
การดำเนินธุรกิจของบริษัทแบ่งออกเป็น 2 ส่วนงานหลัก คือ ส่วนงานสายผลิตอาหารกุ้ง
และส่วนงานสายผลิตอาหารปลา ซึ่งเป็นการดำเนินงานแบบครบวงจรโดยเริ่มตั้งแต่จัดหาวัตถุดิบ
ผลิต
และจำหน่ายทั้งภายในประเทศและต่างประเทศโดยใช้ช่องทางการจำหน่ายผ่านตัวแทนจำหน่ายและจำหน่ายให้แก่เกษตรกรโดยตรง
ณ ปัจจุบัน บริษัทมีโรงงานผลิต 2 แห่ง คือ

1) โรงงานจังหวัดเพชรบุรีซึ่งแยกเป็นโรงงานผลิตอาหารกุ้งที่กำลังการผลิต 50,400 ตันต่อปี
และโรงงานผลิตอาหารปลาที่เพิ่งก่อสร้างแล้วเสร็จที่กำลังการผลิต 60,000 ตันต่อปี

2) โรงงานจังหวัดสมุทรสงครามซึ่งเป็นโรงงานผลิตอาหารปลาที่กำลังการผลิต 30,000 ตันต่อปี

บริษัทได้รับการรับรองมาตรฐาน ISO 9001: 2000 จากสถาบัน UKAS ประเทศอังกฤษ
รวมทั้งการรับรองระบบหลักเกณฑ์ที่ดีในการผลิตอาหารสัตว์ (GMP)
และการรับรองระบบการวิเคราะห์อันตรายและจุดวิกฤตที่ต้องควบคุม (HACCP)
บริษัทเป็นบริษัทผู้ผลิตอาหารสัตว์น้ำรายแรกที่ได้รับการรับรองทั้ง 3 ระบบ

สำหรับผลการดำเนินงานในช่วงที่ผ่านมานั้น ตามงบการเงินรวม ในปี 2548 บริษัทมีรายได้รวม
1,518.18 ล้านบาท ประกอบด้วยรายได้จากการขาย 1,480.23 ล้านบาท รายได้จากค่าเช่า
16.80 ล้านบาท และรายได้จากการลงทุนและรายได้อื่นจำนวน 21.15 ล้านบาท มีกำไรสุทธิ
120.60 ล้านบาท หรือ 0.48 บาทต่อหุ้น ผลการดำเนินงานในปี 2548
เมื่อเทียบกับผลการดำเนินงานในงวดเดียวกันของปี 2547 มีกำไรเพิ่มขึ้นประมาณร้อยละ 541.50
ซึ่งเป็นผลจากการที่ราคาวัตถุดิบได้ปรับตัวลดลงเข้าสู่สภาวะปรกติ
นอกเหนือจากนั้นยังมีสาเหตุหลักมาจากการมุ่งมั่นที่จะรักษาคุณภาพสินค้าให้มีความคงที่อย่างต่อเนื่องเสมอมา
แม้ว่าบริษัทจะต้องประสบกับปัญหาขาดทุนในบางครั้ง
สินค้าของบริษัทจึงได้รับความนิยมจากลูกค้าเป็นอย่างดีและต่อเนื่องมาโดยตลอด
จากการที่มียอดขายเพิ่มขึ้นทำให้อัตราต้นทุนสินค้าและอัตราค่าใช้จ่ายต่อยอดขายลดลง
ส่งผลให้บริษัทมีกำไรขั้นต้นและกำไรสุทธิเพิ่มขึ้น
ในขณะเดียวกันบริษัทมีการปรับปรุงประสิทธิภาพเครื่องจักรและขบวนการผลิตให้สามารถเพิ่มผลผลิตให้สูงขึ้น
โดยลดการสูญเสียในการผลิตให้เหลือน้อยที่สุด จึงยิ่งส่งผลให้ต้นทุนการผลิตลดลง
นอกจากนี้บริษัทยังมีการวางแผนการจัดซื้อวัตถุดิบและการผลิตให้มีคุณภาพได้มาตรฐาน
และยังได้จัดทำระบบการควบคุมค่าใช้จ่ายที่ดีโดยใช้ระบบงบประมาณเข้ามาเป็นเครื่องมือในการบริหาร

เมื่อวันที่ 11 สิงหาคม 2548 ที่ประชุมวิสามัญผู้ถือหุ้นครั้งที่ 1/2548
ได้มีมติอนุมัติการออกและเสนอขายใบสำคัญแสดงสิทธิที่จะซื้อหุ้นสามัญของบริษัทจำนวน
125,000,000 หน่วย โดยไม่คิดมูลค่าให้แก่ผู้ถือหุ้นเดิมของบริษัท
โดยเสนอขายให้แก่ผู้ถือหุ้นเดิมของบริษัท ในอัตราส่วน 2 หุ้นสามัญต่อ 1 หน่วยใบสำคัญแสดงสิทธิ
(ในกรณีที่มีเศษให้ปัดเศษทิ้ง) อายุใบสำคัญแสดงสิทธิ 4 ปี ราคาใช้สิทธิ 1.50 บาท ต่อหุ้นสามัญ 1
หุ้น โดยราคาการใช้สิทธิอาจเปลี่ยนแปลงในภายหลังตามเงื่อนไขการปรับสิทธิ
และมีมติอนุมัติการออกและเสนอขายใบสำคัญแสดงสิทธิที่จะซื้อหุ้นสามัญของบริษัทให้แก่กรรมการและพนักงานของบริษัทภายใต้โครงการเสนอขายหลักทรัพย์ให้แก่กรรมการและพนักงาน
(ESOP) จำนวนไม่เกิน 8,760,000 หน่วย โดยเสนอขายให้แก่กรรมการและพนักงานของบริษัท
อายุใบสำคัญแสดงสิทธิ 4 ปี ราคาใช้สิทธิ 1.50 บาท ต่อหุ้นสามัญ 1 หุ้น
โดยราคาการใช้สิทธิอาจเปลี่ยนแปลงในภายหลังตามเงื่อนไขการปรับสิทธิ

เมื่อวันที่ 15 พฤศจิกายน 2548
คณะกรรมการบริษัทได้มีมติอนุมัติให้ลดจำนวนการออกและเสนอขายใบสำคัญแสดงสิทธิที่จะซื้อหุ้นสามัญของบริษัท
ให้แก่กรรมการและพนักงานของบริษัท ทั้งนี้จากจำนวนไม่เกิน 8,760,000 หน่วยเป็นจำนวนไม่เกิน
7,500,000
หน่วยเพื่อให้การออกใบสำคัญแสดงสิทธิที่เสนอขายให้แก่กรรมการและพนักงานนั้นมีจำนวนไม่เกินร้อยละ
5 ของจำนวนที่เสนอขายให้แก่กรรมการและพนักงานทั้งในอดีตและปัจจุบัน

  เมื่อวันที่ 11 สิงหาคม 2548
  คณะกรรมการมีมติให้จ่ายเงินปันผลระหว่างกาลสำหรับผลการดำเนินงานงวดครึ่งปีตั้งแต่วันที่ 1
  มกราคม 2548 ถึง วันที่ 30 มิถุนายน 2548 ในอัตราหุ้นละ 1 บาท ณ ราคาพาร์ 10 บาท
  รวมเป็นเงินปันผลจ่ายระหว่างกาลจำนวน 25 ล้านบาท โดยได้ดำเนินการจ่ายเงินปันผลในวันที่
  9 กันยายน 2548

เมื่อวันที่ 17 กุมภาพันธ์ 2549
คณะกรรมการบริษัทได้มีมติให้จ่ายเงินปันผลสำหรับผลการดำเนินงานครึ่งปีหลังตั้งแต่วันที่ 1
กรกฎาคม 2548 ถึงวันที่ 31 ธันวาคม 2548 ในอัตราหุ้นละ 0.20 บาท ณ ราคาพาร์ 1 บาท
รวมเป็นเงินปันผลจ่ายในงวดนี้ 50 ล้านบาท โดยจะทำการเสนอต่อที่ประชุมสามัญผู้ถือหุ้นครั้งที่
1/2549 ซึ่งกำหนดให้มีขึ้นในวันที่ 5 เมษายน 2549 เพื่อพิจารณาอนุมัติ

  สรุปได้ว่าปี 2549 บริษัทได้จัดสรรกำไรของกิจการรวมเป็นเงินปันผลจ่าย 75 ล้านบาท
  คิดเป็นร้อยละ 62.19 ของผลกำไรสุทธิในรอบปี

สรุปปัจจัยเสี่ยงและมาตราการในการป้องกันความเสี่ยงที่สำคัญของบริษัท

ความเสี่ยงจากการผันผวนของราคาวัตถุดิบ : วัตถุดิบเป็นปัจจัยหลักในการผลิตอาหารสัตว์ วัตถุดิบที่สำคัญในการผลิตได้แก่ ปลาป่น กากถั่วเหลือง แป้ง ตับปลาหมึก ดังนั้นบริษัทอาจจะต้องประสบปัญหาในเรื่องการผันผวนของราคาวัตถุดิบที่มีการเปลี่ยนแปลงไปตามความต้องการของตลาด หรือประสบปัญหาในเรื่องการขาดแคลนวัตถุดิบ ในอดีตที่ผ่านมา ราคาของวัตถุดิบมีความผันผวนไม่มากนัก โดยเฉลี่ยอยู่ประมาณร้อยละ 5 ยกเว้นในช่วงวิกฤตการณ์เช่นในปี 2547 เนื่องจากราคาน้ำมันและค่าขนส่งที่ปรับตัวสูงขึ้นทำให้ต้นทุนในการผลิตสูงขึ้น บริษัทมีนโยบายในการจัดซื้อวัตถุดิบให้มีความหลากหลายและกระจายไปตามภูมิภาคต่างๆ พร้อมทั้งมีการหาแหล่งวัตถุดิบใหม่ๆ เพิ่มขึ้นอยู่เสมอ รวมถึงการใช้วัตถุดิบแบบผสมผสานกัน

1.  ความเสี่ยงจากอัตราแลกเปลี่ยน ปัจจุบันบริษัทมีการนำเข้าวัตถุดิบซึ่งได้แก่ ตับปลาหมึก
    และปลาป่น ซึ่งเป็นวัตถุดิบสำคัญที่ใช้เพื่อเสริมคุณค่าอาหารสัตว์น้ำ
    โดยบริษัทจะจัดซื้อวัตถุดิบจากต่างประเทศในรูปเงินสกุลดอลลาร์
    ทำให้ความผันผวนของอัตราแลกเปลี่ยนมีผลต่อต้นทุนการผลิตและการดำเนินงานของบริษัทโดยตรงเนื่องจากบริษัทมีการจำหน่ายผลิตภัณฑ์ให้แก่ลูกค้าภายในประเทศซึ่งได้แก่กลุ่มตัวแทนจำหน่าย
    และกลุ่มเกษตรกร
    บริษัทมีนโยบายในการป้องกันความเสี่ยงจากอัตราแลกเปลี่ยนโดยการซื้อเงินตราต่างประเทศล่วงหน้า
    (Forward Contract) คราวละไม่เกิน 3 เดือน
    นอกจากนี้บริษัทได้มีนโยบายลดการสั่งซื้อวัตถุดิบจากต่างประเทศ

2.  ความเสี่ยงจากการแข่งขันกับผู้ค้ารายใหญ่ซึ่งเป็นผู้นำตลาด
    ผู้นำตลาดของสินค้าอาหารกุ้งมีส่วนแบ่งในตลาดถึงร้อยละ 50
    รองลงมาเป็นบริษัทขนาดกลางในระดับเดียวกัน 4-5 บริษัท
    ซึ่งจะแบ่งส่วนที่เหลือไปประมาณร้อยละ 35 นอกจากนั้นก็จะเป็นบริษัทรายย่อยต่างๆ
    เนื่องจากผู้นำตลาดได้รับความเชื่อถือจากเกษตรกรสูงและมีการจำกัดยี่ห้อสินค้าที่จะมาลงเสริมในร้านค้า
    มีการผูกขาดระหว่างเกษตรกรผู้เลี้ยงกุ้งที่จะต้องใช้วัตถุดิบจึงทำให้บริษัทค่อนข้างประสบความยากลำบากในการแย่งส่วนแบ่งทางการตลาด
    ประกอบกับบริษัทจัดอยู่ในบริษัทขนาดกลางทำให้บริษัทไม่สามารถปรับราคาขายหรือราคารับซื้อวัตถุดิบได้โดยสะดวก
    บริษัทจึงได้มีการเสนอผลประโยชน์ตอบแทนที่สูงกว่า หรือเงื่อนไขที่ดีกว่า
    รวมทั้งเน้นประสิทธิภาพในการบริการเพื่อเป็นการจูงใจตัวแทนจำหน่ายทำให้บริษัทยังสามารถคงยอดขายของอาหารกุ้งได้ถึงแม้ว่าปริมาณความต้องการอาหารกุ้งยังคงน้อยกว่าปริมาณการผลิตโดยรวม
    ส่วนธุรกิจอาหารปลานั้นปัจจุบันอัตราการเจริญเติบโตของอุตสาหกรรมอาหารปลามีการเติบโตอย่างสม่ำเสมอ
    ปริมาณกำลังการผลิตอาหารปลาในอุตสาหกรรมโดยรวมยังคงมีน้อยกว่าความต้องการในตลาด
    จึงยังไม่ส่งผลกระทบต่อบริษัทในช่วงนี้
    แต่ตลาดอาหารปลานับเป็นตลาดที่สร้างความสนใจให้ผู้ผลิตอาหารสัตว์รายอื่นเนื่องจากเป็นอุตสาหกรรมที่มีการขยายอย่างต่อเนื่อง
    คาดการณ์ว่าในอีก 2 ปีข้างหน้า การแข่งขันจะมีความเป็นไปได้ที่จะทวีความรุนแรงขึ้น
    เนื่องจากมี 2 – 3
    บริษัทใหญ่กำลังขยายกำลังการผลิตและผู้แข่งขันรายใหม่อีกจำนวนหลายรายที่จะเข้ามาในตลาด
    อย่างไรก็ตามบริษัทถือเป็นหนึ่งในผู้นำธุรกิจอาหารปลา
    (จากการประมานการของฝ่ายขายบริษัท )มีฐานลูกค้ากว้างครอบคลุมทั่วประเทศ
    ลูกค้ายังคงใช้สินค้าของบริษัทอย่างต่อเนื่อง เนื่องจากมีความเชื่อมั่นในคุณภาพของสินค้าสูง
    ซึ่งเป็นผลดีมาจากการที่บริษัทระวังในการรักษาคุณภาพสินค้าอย่างต่อเนื่อง

3.  ความเสี่ยงจากการจำหน่ายภายในประเทศ
    บริษัทมีรายได้ส่วนใหญ่จากการจำหน่ายสินค้าภายในประเทศ
    หากปีใดความต้องการอาหารสัตว์ลดลงเนื่องจากสภาพแวดล้อม หรือ
    สภาพดินฟ้าอากาศที่ไม่อำนวย ก็จะเกิดผลกระทบที่มีนัยสำคัญต่อยอดขายรวมของบริษัท
    บริษัทจึงได้มีการลงทุนในกิจการอื่นๆ เพื่อเป็นการเสริมรายได้ให้แก่บริษัท
    รวมทั้งยังขยายตลาดอาหารสัตว์น้ำในต่างประเทศเพื่อป้องกันความเสี่ยงที่อาจจะเกิดขึ้นจากการจำหน่ายในประเทศเป็นหลัก

4.  ความเสี่ยงจากการลงทุนในธุรกิจอื่นๆ ทั้งในประเทศและต่างประเทศ
    บริษัทมีการลงทุนในธุรกิจอื่นๆ จึงอาจก่อให้เกิดความเสี่ยงในการควบคุมดูแลดำเนินการ
    โดยเฉพาะการลงทุนในต่างประเทศยังต้องมีความเสี่ยงจากปัจจัยทางด้านการเมือง กฎหมาย
    หรือภาวะเศรษฐกิจของประเทศที่อาจมีการเปลี่ยนแปลง
    บริษัทได้มีการจัดส่งผู้บริหารเข้าไปดูแลกิจการอื่นๆ ทั้งในประเทศและต่างประเทศ
    รวมทั้งให้มีการรายงานผลการดำเนินงานของแต่ละเดือนในที่ประชุมกรรมการบริษัท

5.  ความเสี่ยงจากการกีดกันทางการค้า ผลกระทบจะเกิดโดยตรงกับผู้ส่งออกกุ้งสดรายย่อยเท่านั้น
    เนื่องจากในการส่งออกต้องมีการวาง Sea Bond ให้แก่ทางสหรัฐอเมริกา ซึ่งหมายถึง
    การวางเงินค้ำประกันเป็นจำนวนเงินเทียบเท่ากับการส่งออกในปีที่ผ่านมา
    ซึ่งเป็นข้อจำกัดของผู้ส่งออกกุ้งไทยอย่างมาก
    ทำให้ขณะนี้มีผู้ส่งออกเพียงไม่กี่รายเท่านั้นที่สามารถเข้าตลาดสหรัฐฯได้
    จึงถือเป็นโอกาสที่ดีสำหรับผู้ส่งออกกุ้งรายใหญ่ที่มีศักยภาพทางการเงินสูง
    ในขณะเดียวกันทางสหภาพยุโรปได้คืนสิทธิพิเศษทางภาษีศุลกากร หรือจีเอสพี ในกลางปี 2548
    ดังนั้นการส่งออกและอุตสาหกรรมการเลี้ยงกุ้งของไทยยังมีอัตราการเจริญเติบโตอย่างต่อเนื่องโดยสามารถพิจรณาได้จากตัวเลขจากสมาคมอาหารสัตว์ไทยในปี
    2548 ที่เพิ่มขึ้น (โปรดดูรายละเอียดในส่วนที่ 2 หน้า 17)

6.  ความเสี่ยงจากการเสนอขายใบสำคัญแสดงสิทธิ
    บริษัทมีความเสี่ยงที่จะไม่ได้รับเงินเพิ่มทุนจากการใช้สิทธิซื้อหุ้นสามัญของผู้ถือใบสำคัญแสดงสิทธิ
    ที่อาจเกิดขึ้นในกรณีที่ราคาหุ้นสามัญของบริษัทต่ำกว่าราคาการใช้สิทธิ ณ
    วันที่ครบกำหนดให้มีการใช้สิทธิซื้อหุ้นของบริษัท
    ทำให้บริษัทจะไม่ได้รับเงินเพิ่มทุนตามที่กำหนดไว้

* (ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)